**În profunzimi de ape visătoare**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înainta spre răsărit o barcă,

la orele când ceața era grea,

peste întinsul Istrului, de parcă

se cuibărise liniștea în ea;

Pe un ostrov rogozul se albise

și tremura o-aripă prinsă-n vise

- o lebădă-nălucă se trezea.

Bătrânul și-aprinsese o țigară

și-mpovărat de vreme contempla

cărarea șerpuită și bizară,

ce mâgla-n urma bărcii o umplea;

Din grinduri se-auzeau foșnind penumbre

- prevestitoare urlete și sumbre,

șacali flămânzi cu ochi de peruzea.

Iar vâsla tremura, dusă de ceață,

pe urmele de nori - misterios! -

spre plasele ce prinsa dimineață

le-nfiora sub zbor de albatros;

Și-o pace așternea dulcea lentoare

în profunzimi de ape visătoare,

ca ierburi unduind abis vâscos.

Plutea spre răsărit - găsindu-și drumul -

pescarul mut, cu albul lui veșmânt;

Țigara se stinsese, dară scrumul

rămase ca un ciot scos din pământ;

Se-mprăștiase negura din soare,

iar plasele se zvârcoleau murdare

sub brațul legănându-se - înfrânt.